stanford-oval/wikipedia huggingface dataset:
דן סמית' (שחקן פוקר)
ביוגרפיה

סמית' גדל כשחמטאי מחונן, ואף זכה במלגת לימודים באוניברסיטת מרילנד, אך לאחר שנת לימודים אחת החליט לפרוש ולנסות לשחק פוקר בצורה מקצוענית. מספר חודשים לאחר מכך הגיע לכסף בפעם הראשונה בטורניר פוקר, כאשר ניצח ביוני 2008 בטורניר HPT Verona וזכה ב-102 אלף דולר. ב-2012 זכה בפעם הראשונה ביותר ממיליון דולר, כאשר ניצח טורניר עם עלות כניסה של 100 אלף דולר כחלק מסבב ה-Aussie Millions במלבורן, אוסטרליה.
ב-2013 ניצח באירוע המרכזי בסבב הפוקר העולמי אשר התקיים בבלאג'יו שבלאס וגאס. את הישג השיא שלו באירוע המרכזי של אליפות העולם בפוקר עשה ב-2014, כאשר סיים במקום ה-20.
את זכייתו הגדולה ביותר עשה ב-2019, כאשר סיים במקום השלישי בטורניר מיוחד לצדקה במסגרת סבב טריטון אשר התקיים בלונדון, בעל עלות כניסה של כמיליון ליש"ט, וזכה ב-7.2 מיליון ליש"ט, כ-8.7 מיליון דולר.
במשך שנים נחשב סמית' כאחד השחקנים הטובים בעולם שעדיין לא זכה בצמיד אליפות העולם בפוקר, עד שבמסגרת הסבב ב-2022 ניצח את אליפות ה-Heads-Up וזכה בצמיד הראשון שלו.
ב-2023 זכה בגביע סבב טריטון הראשון שלו לאחר שניצח בטורניר המוזמנים עם סך כניסה של 200 אלף דולר שהתקיים במונטה קרלו.
נכון למרץ 2024, סמית' זכה בסך של כ-53.8 מיליון דולר מטורנירי פוקר, כשמתוכם כ-12.1 מיליון דולר בסבב אליפות העולם.
ביוגרפיה > צמידי אליפות העולם בפוקר

| שנה | טורניר | פרס |
| --- | --- | --- |
| 2022 | $25,000 No Limit Hold'em - Heads-Up Championship | $509,717 |
חיים אישיים

סמית' תומך ברעיון האלטרואיזם אפקטיבי, והוא ייסד את ארגון "Double Up Drive" המקדם את רעיון הנתינה הפילנתרופי.
הערות שוליים

↑  The Games We Play: Dan Smith and a Rekindled Appreciation for Chess, סבב הפוקר העולמי, ‏16 בנובמבר 2022 (באנגלית)
↑  Chad Holloway,‏ 2012 Aussie Millions Day 12: Dan Smith Wins $100,000 Challenge; Main Event Day 1b & More, באתר PokerNews,‏ 23 בינואר 2012 (באנגלית)
↑  Dan Smith Wins WPT Doyle Brunson Five Diamond World Poker Classic, סבב הפוקר העולמי, ‏12 בדצמבר 2013 (באנגלית)
↑  Connor Richards,‏ Some of the Best Poker Players Who Haven't Won a WSOP Bracelet, באתר PokerNews,‏ 1 ביוני 2023 (באנגלית)
↑  Adam Lamers,‏ Dan Smith Captures 1st Bracelet; Wins 2022 WSOP Event #6: $25K Heads-Up Championship, באתר PokerNews,‏ 5 ביוני 2022 (באנגלית)
↑  Connor Richards,‏ Dan Smith Wins Monte Carlo Invitational for $3,870,000 & First Triton Title, באתר PokerNews,‏ 27 באוקטובר 2023 (באנגלית)
↑  צוות הארגון, באתר Double Up Drive
כתר משולש (פוקר)

כתר משולש מציין זכייה של שחקן בשלוש תחרויות פוקר עולמיות במהלך הקריירה: זכייה בצמיד באליפות העולם בפוקר (WSOP), זכייה בטורניר המרכזי של סבב הפוקר העולמי (WPT) וזכייה בטורניר המרכזי של הסבב הפוקר האירופי (EPT). נכון ליולי 2024, 10 שחקנים זכו בכתר המשולש.
זוכי הכתר המשולש

| שם | צמיד אליפות העולם בפוקר | הטורניר המרכזי של ה-WPT | הטורניר המרכזי של ה-EPT | טווח זמן להשלמה |
| --- | --- | --- | --- | --- |
| ארצות הברית גאווין גריפין | 2004 | 2008 | 2007 | 3 שנים, 8 חודשים ו-17 ימים |
| הממלכה המאוחדת רולאן דה וולף | 2009 | 2005 | 2006 | 3 שנים, 10 חודשים ו-17 ימים |
| הממלכה המאוחדת ג'ייק קודי | 2011 | 2010 | 2010 | שנה, 4 חודשים ו-11 ימים |
| צרפת ברטרנד "ElkY" גרוסלייה | 2011, 2019 | 2008 | 2008 | 3 שנים, 5 חודשים ו-5 ימים |
| בלגיה דוידי קיטאי | 2008, 2013, 2014 | 2011 | 2012 | 3 שנים ו-10 חודשים |
| ארצות הברית מוחסין צ'ראניה | 2017 | 2013, 2014 | 2012 | 5 שנים וחודשיים |
| ארצות הברית הריסון גימבל | 2017 | 2016 | 2010 | 7 שנים ו-6 חודשים |
| הממלכה המאוחדת ניאל פארל | 2017 | 2016 | 2015 | שנתיים וחודש |
| הממלכה המאוחדת רוברטו רומנלו | 2020 | 2011 | 2010 | 9 שנים ו-7 חודשים |
| קנדה מייקל ווטסון | 2024 | 2008 | 2016, 2023 | 15 שנה, 11 חודשים ו-28 ימים |
↑  דוידי קיטאי זכה בטורניר המרכזי של ה-WPT אשר היה למוזמנים בלבד
זוכי הכתר המשולש > זכיות לפי מדינה

| מדינה | כתרים משולשים |
| --- | --- |
הממלכה המאוחדת הממלכה המאוחדת: 4
ארצות הברית ארצות הברית: 3
צרפת צרפת: 1
בלגיה בלגיה: 1
קנדה קנדה: 1
הערות שוליים

↑  דף המידע של גאווין גריפין, באתר The Hendon Mob
↑  דף המידע של רולאן דה וולף, באתר The Hendon Mob
↑  דף המידע של ג'ייק קודי, באתר The Hendon Mob
↑  דף המידע של ברטרנד גרוסלייה, באתר The Hendon Mob
↑  דף המידע של דוידי קיטאי, באתר The Hendon Mob
↑  דף המידע של מוחסין צ'ראניה, באתר The Hendon Mob
↑  דף המידע של הריסון גימבל, באתר The Hendon Mob
↑  דף המידע של ניאל פארל, באתר The Hendon Mob
↑  דף המידע של רוברטו רומנלו, באתר The Hendon Mob
↑  דף המידע של מייקל ווטסון, באתר The Hendon Mob
גבריאל אלון

| --- | --- |
 הופעה ראשונה:  המחסל
 יוצרים:  דניאל סילבה 
 מידע
 מין:  זכר
 מקצוע:  רוצח, מרגל
 שיוך:  "המוסד"
 אזרחות:  ישראל 
 דמויות קשורות
 משפחה:  בת זוג: קיארה מוזלי-אלון
 
גבריאל אלון (באנגלית: Gabriel Allon) הוא דמות בדיונית, גיבור סדרת ספרים של דניאל סילבה. אלון הוא סוכן ומתנקש של "המוסד".
ביוגרפיה בדיונית

אלון, יליד עמק יזרעאל ובן לניצולי השואה יוצאי גרמניה, היה בשנת 1972 סטודנט צעיר לאמנות, שזה עתה השתחרר מצה"ל לאחר שירות כלוחם ביחידה מובחרת. בספטמבר אותה שנה, בעקבות טבח הספורטאים באולימפיאדת מינכן, גויס אלון לשורות "המוסד" על ידי רב המרגלים ארי שומרון (בן דמותם הבדיוני של רפי איתן, איסר הראל ומייק הררי), איש הפלמ"ח בעברו, שהיה מופקד בין היתר על מבצע לכידתו של הפושע הנאצי אדולף אייכמן בארגנטינה בשנת 1960.
סילבה "שתל" את דירת השרד הסודית של אלון ברחוב נרקיס בירושלים, סמוך לבית הספר בצלאל. עד מהרה הפך אלון למתנקש המוביל במבצע זעם האל, שמטרתו הייתה להרוג את חברי ארגון הטרור "ספטמבר השחור", שהיו אחראים במישרין או בעקיפין לטבח. אלון וצוותו ניהלו מצוד עיקש באירופה אחר המחבלים והוא עצמו היה אחראי להרג שישה מהם.
הסדרה נפתחת בספר "המחסל", בו אלון חי בשם בדוי באנגליה ומתאושש מאובדן בנו הפעוט ופציעתה הקשה של אשתו, לאחר שמחבל טמן פצצה ברכבו. בספר, ולאורך כל הסדרה, מנצל אלון היטב את כישוריו האומנותיים ואת זהותו הבדויה כרסטורטור של יצירות אומנות מימי הרנסאנס בעל שם בינלאומי. לאורך ספרי הסדרה נאבק אלון בארגוני טרור פלסטינים, אל-קאעידה, פושעי מלחמה נאצים ואוליגרכים רוסים הסוחרים בנשק. בשל אימוניו במוסד אלון בקי בקרב מגע והוא מומחה בשימוש באקדח בשיטת ה"שלוף-דרוך-תירה". הנשק המועדף עליו הוא אקדח ברטה מדגם 92F (בקוטר 9 מ"מ ארוך), ואקדח ברטה בקוטר 0.22 אינץ' בו השתמש בעת שרדף והתנקש בחיי שישה ממתכני הטבח במינכן במהלך שנות ה-70.
דמויות קבועות

מריו דלבקיו, יוהאן קלמפ: שמותיו הבדויים של גבריאל בדרכוניו האיטלקי והגרמני, בהתאמה.
ארי שומרון: מייסד המוסד. היה איש מודיעין עוד בימי ההגנה והתנקש בחיי אחד מאחראי המרד הערבי הגדול באזור הגליל המערבי.
קיארה זולי-אלון: בתו של הרב הראשי לוונציה. גויסה לעזרת גבריאל בכמה משימות ובהמשך התחתנו.
אליהו לבון: מומחה למעקב שפרש לארכאולוגיה. גבריאל מגייס אותו לעיתים לעזרה.
דינה שריד: מומחית לאירועי טרור במוסד.
רימונה שטרן: קצינת אמ"ן המתמחה במעקבים. אחייניתה של גילה שומרון, אשתו של ארי שומרון.
כריסטופר קלר: מתנקש אנגלי יוצא ה-SAS. במהלך מלחמת המפרץ השנייה שרד לבדו הפצצה טועה של בעלות הברית ונחשב למת. עבר את כל היבשת עד לקורסיקה ועבד כמתנקש בשירות דון מקומי. אחרי שנכשל לרצוח את גבריאל השניים נהיו חברים טובים ובהמשך גבריאל עוזר לו לחזור "לחיים" ולהתגייס ל-MI6.
גרהם סימור: לשעבר ראש המחלקה לטרור ב-MI5 וברוב הספרים ראש ה-MI6. נעזר רבות בגבריאל.
נשיאי ארצות הברית: לא נזכרים בשמותיהם, אך ללא צורך - מספר רמזים נכתבו על זהותם (אחד תמך בהסכם עם איראן ואחד מעביר שגרירות לירושלים).
לב אהרון: ראש המוסד בתחילת הסדרה. הוחלף על ידי עמוס שרת.
עוזי נבות: סוכן מוסד בכיר שמונה בלית ברירה לראש המוסד לאחר סיום תפקידו של עמוס שרת, עד שגבריאל הסכים לקבל את התפקיד. נשאר בתפקיד בכיר.
ג'וליאן אישרווד: סוכן אמנות ניצול השואה שהעסיק את גבריאל כעבודת כיסוי בלונדון.
יעקב רוסמן: מפעיל סוכנים לשעבר שהפך לראש אגף המבצעים המיוחדים במוסד.
מיכאל אברמוב: קצין לשעבר בסיירת מטכ"ל שהיה למתנקש ולוחם מוסד.
ספרי הסדרה שתורגמו לעברית (לפי סדר הוצאתם לאור)

המחסל (2002)
הבלדרית (2007). מאנגלית: The messenger, תרגמה: ניצה פלד, בהוצאת ידיעות אחרונות
סוכן במלכוד (2009)
חוקי מוסקבה (2010)
העריק (2011)
פרשת רמברנדט (2013)
דיוקנה של מרגלת (2014)
המלאך הנופל (2016)
הבחורה האנגלייה (2017)
השוד (2017)
המרגל האנגלי (2018)
האלמנה השחורה (2019)
בית המרגלים (2020)
האישה האחרת (2022)
הנערה החדשה (2022)
המסדר (2023)
הציל'נית(2025)
הערות שוליים

↑  דניאל סילבה, העריק, הוצאת ידיעות ספרים, 2011, עמוד 72, "גבריאל היה צייר צעיר ומבטיח שנטש תפקיד יחידת צבא מובחרת לטובת לימודים בבצלאל, אקדמיה לאמנות ולעיצוב."
↑    גל פרל פינקל, ‏זעם פוליטי: אנטיתזה לדמותו של ג'יימס בונד, בעיתון מקור ראשון, 23 באוגוסט 2020.
↑  גבי לוין, מה משותף לסוכני מוסד, CIA, טרוריסטים וסתם רוצחים? שכולם חובבי אמנות, כמובן, באתר הארץ, 4 בספטמבר 2007, "והוא גם זה שחיסל במו ידיו שישה טרוריסטים האחראים לרצח הספורטאים באולימפיאדת מינכן".
↑  רון מיברג, שובו של גבריאל אלון, באתר nrg‏, 1 באוגוסט 2008.
↑  גבי לוין, מה משותף לסוכני מוסד, CIA, טרוריסטים וסתם רוצחים? שכולם חובבי אמנות, כמובן, באתר הארץ, 4 בספטמבר 2007, "גבריאל אלון הוא לא סתם 'סופרמן' המיישם היטב את שיעורי 'שלוף-דרוך-תירה' במהירות הבזק של המוסד".
↑   עלית קרפ, "הבחורה האנגלייה": מתחנף להפליא ומשעמם להחריד, באתר הארץ, 2 במאי 2017
| --- | --- |
בקרת זהויות :  NLI: 987007549414605171  LCCN: no2018054279   WorldCat (עם LCCN): no2018-054279
קריסטן פוקסן

| --- | --- |

פוקסן ב-2020
 לידה:  29 בדצמבר 1986 (בת 38) סט. קתרינס, קנדה 
 מידע כללי
 שם לידה:  Kristen Dawn Bicknell 
 מדינה:  קנדה 
 השכלה:  אוניברסיטת קרלטון 
 בן או בת זוג:  אלכס פוקסן (4 באפריל 2022–?) 
 ספורט
 ענף ספורט:  פוקר 
 כניסה להיכל התהילה:  היכל התהילה של הפוקר לנשים (2024)
 הישגים
 שיאים אישיים:  5 צמידי אליפות העולם בפוקר  שחקנית השנה של GPI‏ (2017, 2018, 2019, 2023)
 
קריסטן פוקסן (באנגלית: Kristen Foxen; נולדה ב-29 בדצמבר 1986) היא שחקנית פוקר קנדית אשר זכתה בחמישה צמידי אליפות העולם בפוקר ושלוש פעמים בתואר שחקנית השנה של GPI. היא האישה השנייה עם מירב הזכיות מטורנירים, מובילה את טבלת הזוכות בצמידים, ונבחרה להיכל התהילה של הפוקר לנשים ב-2024.
ביוגרפיה

פוקסן נולדה בסנטה קתרינה שבאונטריו, קנדה בשם קריסטן ביקנל. היא החלה לשחק פוקר כשלמדה קרימינולוגיה באוניברסיטה, ושיחקה בעיקר בפוקרסטארס תחת השם krissyb24.
ב-2013 זכתה בטורניר הפוקר וצמיד אליפות העולם בפוקר הראשון שלה, כשניצחה את הטורניר לנשים באליפות העולם בפוקר. ב-2016 שחזרה את ההישג כשניצחה בטורניר ה-Bounty ובצמיד השני שלה.
פוקסן זכתה בתואר שחקנית השנה של GPI במשך 3 שנים ברציפות, בין 2017 ל-2019 במאי 2020 דורגה במקום הרביעי בדירוג GPI הכללי. ב-2023 זכתה בפעם הרביעית בתואר שחקנית השנה.
ב-2019, כשניצחה בטורניר במסגרת סבב ה-Poker Master, וזכתה בפרס של 408 אלף דולר. ב-2020 זכתה בצמיד השלישי שלה, כשניצחה בטורניר אשר התקיים אונליין. ב-2023 זכתה בצמיד הרביעי שלה והשני אונליין.
ב-2024 סיימה במקום ה-13 באירוע המרכזי של אליפות העולם בפוקר וזכתה ב-600 אלף דולר, זכייתה הגבוהה ביותר.
באוקטובר 2024 פוקסן זכתה בצמיד החמישי שלה, כשניצחה בטורניר שהתקיים כחלק מסדרת הטורנירים באינטרנט, וזכתה ב-56.7 אלף דולר.
בנובמבר 2024 נבחרה להיכל התהילה בפוקר לנשים.
נכון לנובמבר 2024, פוקסן זכתה בסך של כ-8.4 מיליון דולר מטורנירי פוקר, כשמתוכם כ-2.8 מיליון דולר בסבב אליפות העולם, והיא האישה השנייה עם מירב הזכיות מטורנירים.
ביוגרפיה > צמידי אליפות העולם בפוקר

| שנה | טורניר | פרס |
| --- | --- | --- |
| 2013 | $1,000 Ladies No Limit Hold'em Championship | $173,922 |
| 2016 | $1,500 Bounty No Limit Hold'em | $290,768 |
| 2020 | $2,500 No Limit Hold'em 6-Handed (Online) | $356,411 |
| 2020 | $888 NLH Crazy 8's (Online) | $92,142 |
| 2024 | $1,000 No-Limit Hold'em 6-Max (Online) | $56,703 |
חיים אישיים

פוקסן נשואה לשחקן הפוקר אלכס פוקסן. ב-2021 התנגדו לדרישת אליפות העולם בפוקר שהמשתתפים יהיו מחוסנים כנגד נגיף הקורונה.
היא ייצגה את partypoker מ-2016 עד 2021.
הערות שוליים

1 2  Bicknell wins Ladies Championship, באתר ESPN, ‏2 ביולי 2013 (באנגלית)
↑  Donnie Peters,‏ Kristen Bicknell Proves She's Not a One-Hit Wonder, Wins 2016 WSOP Bounty Event, באתר PokerNews,‏ 30 ביוני 2016 (באנגלית)
↑  Valerie Cross,‏ Kristen Bicknell Wins Female GPI Player of the Year for Second Year in a Row, באתר PokerNews,‏ 4 בינואר 2019 (באנגלית)
↑  Matthew Pitt,‏ Kristen Bicknell Becomes a Poker Masters Champ, באתר PokerNews,‏ 11 בנובמבר 2019 (באנגלית)
↑  Kristen Bicknell Wins Her Third Bracelet in Event #44: $2,500 NLHE 6-Handed for $356,412, באתר PokerNews,‏ 29 ביולי 2020 (באנגלית)
↑  Connor Richards,‏ WSOP Online US: Kristen Foxen & Calvin Anderson Win 4th Bracelets, באתר PokerNews,‏ 18 בספטמבר 2023 (באנגלית)
↑  Kristen Foxen’s Deep World Series of Poker Main Event Run Was No Accident, באתר CardsChat, ‏17 ביולי 2024 (באנגלית)
↑  Jon Sofen,‏ Two World Series of Poker Bracelets in Three Days for the Foxens, באתר PokerNews,‏ 27 באוקטובר 2024 (באנגלית)
↑  Calum Grant,‏ Kristen Foxen, Jeanne David Honored with 2024 Women in Poker Hall of Fame Induction, באתר PokerNews,‏ 12 בנובמבר 2024 (באנגלית)
↑   ציוץ של Alex Foxen ברשת החברתית אקס (טוויטר), 27 באוגוסט 2021
↑  Jon Sofen,‏ Kristen Bicknell, Partypoker Part Ways: 'It's Been a Great Four Years', באתר PokerNews,‏ 20 באוגוסט 2021 (באנגלית)
| --- | --- |
בקרת זהויות :  GND: 1248569458  VIAF: 934164120335610470009   WorldCat (עם VIAF): 934164120335610470009
הצלת מזון

אוכל מוצל
הצלת מזון היא הנוהג של איסוף מזון אכיל וטרי, שאחרת היה נזרק, ממקומות כמו מסעדות, מכולות, חוות או אולמות אירועים, והעברתו לארגונים חברתיים. הצלת מזון היא יעילה במיוחד, מכיוון שהיא משיגה שני יעדים בו זמנית: העברת מזון לנזקקים ומניעה של הטמנת פסולת.
לטענת גורמים רשמיים, כמות המזון המיוצרת בעולם[דרושה הבהרה] מספיקה כדי להאכיל את האנושות כולה, אך קרוב לשליש ממנה נאבד או מבוזבז.
אסטרטגיות לשימוש חוזר במזון

הסוכנות להגנת הסביבה של ארצות הברית מציגה את מדרג פסולת המזון, הדומה למדרג הפסולת הכללי. מדרג פסולת המזון מראה מהן הדרכים הרצויות להתמודד עם עודפי מזון, מהמועדפת ביותר ועד למועדפת פחות. סדר העדיפות של דרכי ההתמודדות הוא: הפחתה במקור, האכלת אנשים רעבים, האכלת בעלי חיים, יצירת אנרגיה וקומפוסטציה, כל אלו עדיפות על פני האפשרויות הפחות רצויות: שריפה והטמנה.
אסטרטגיות לשימוש חוזר במזון > הפחתה במקור

הדרך המועדפת ביותר להצלת מזון היא באמצעות הפחתה במקור. כלומר, צמצום כמות המזון הנוצרת או ניצול טוב יותר של מקורות המזון הקיימים. ברמה האישית, בזבוז מזון נובע מבחירות שגויות שנעשו במהלך התכנון, הקנייה, האחסון, ההכנה, הבישול, האכילה וההשלכה של מזון. על מנת לצמצם אובדן מזון, מומלץ להשתמש ברשימת קניות, כדי שלא לקנות מוצרים שאינם נדרשים. המלצה שנייה היא לקנות כמויות קטנות של תוצרת, בתדירות גבוהה, כדי למנוע קלקול של המזון בבית. המלצה שלישית היא ללמוד איך לקרוא תוויות מזון, כדי לא להשליך לפח מוצרים שעדיין ראויים לאכילה. המלצה נוספת היא להדביק מדבקה צבעונית על מאכלים בבית שתוקפם עומד לפוג. עסקים יכולים לערוך סקר פסולת על מנת לבחון את כמות פסולת המזון שהם מייצרים, ולזהות דרכים לצמצומה.
להפחתה במקור ישנם יתרונות רבים. היא מונעת זיהום הקשור בייצור המזון, היא מצמצמת שימוש בדשנים וחומרי הדברה, וחוסכת באנרגיה הנדרשת לגידול, הכנה והובלה של מזון.
אסטרטגיות לשימוש חוזר במזון > צריכה אנושית

דרך מועדפת נוספת להצלת מזון היא העברתו להאכלת אנשים אחרים. חוות, מסעדות, מכולות וגופים נוספים יכולים לתרום עודפי מזון מתכלה ושאינו מתכלה לבנקי מזון, לתוכניות להצלת מזון, למקלטים לחסרי בית ולארגונים אחרים המחלקים מזון מחדש. אנשים פרטיים העוסקים בהצלת מזון מתוך פסולת מכונים לפעמים פריגנים או צוללני אשפה.
אסטרטגיות לשימוש חוזר במזון > האכלת חיות

אם המזון לא יכול לשמש את בני האדם, ניתן להעביר אותו לצריכה של בעלי־חיים. לדוגמה, גופים כמו אוניברסיטת רטג'רס בניו ג'רזי או מלונות MGM בלאס וגאס מעבירים את שאריות המזון שלהם לחוות סמוכות להאכלה של חזירים ובקר. חקלאים משתמשים בעודפי המזון שלהם להאכלת בעלי־חיים מזה מאות שנים. לעיתים קרובות זול יותר לפנות את עודפי המזון להאכלה מאשר לשנע אותם למטמנות.
אסטרטגיות לשימוש חוזר במזון > שימושים תעשייתיים

העדיפות הרביעית בהצלת מזון היא הסבת המזון לתוצר אלטרנטיבי או למקור אנרגיה מתחדשת או לתוצר חדש. אחת הדרכים לייצור אנרגיה היא באמצעות עיכול אנאירובי. מוסיפים את המזון למכל אחסון ללא חמצן, יחד עם חיידקים ייעודיים. החיידקים פועלים לפירוק הפסולת והופכים אותה לביוגז מתאן שיכול לשמש לבישול או לייצור חשמל. אוניברסיטת וויסקונסין, לדוגמה, מייצרת ביוגז מפסולת המזון שלה, המספק 10% מצריכת האנרגיה של 13,500 סטודנטים. אפשרות אחרת היא להשתמש בשמנים, שומנים וגריז כדי לייצר ביו-דיזל.
ניתן להשתמש בשמנים ובמוצרי בשר גם כדי לייצר מהם מוצרים קוסמטיים, סבון או מוצרים אחרים.
אסטרטגיות לשימוש חוזר במזון > קומפוסטציה

אם לא ניתן להשתמש בעודפי המזון להאכלה, או לצרכים תעשייתיים, מומלץ להעבירם לתהליך קומפוסטציה. תהליך זה הופך את פסולת המזון לתוסף חיובי לאדמה, ומפחית את פליטת המתאן של מזון המושלך להטמנה. הוספת קומפוסט לקרקע מטייבת את הקרקע והופכת אותה למזינה יותר, משפרת את אגירת המים שלה, ומפחיתה את הצורך בשימוש בדשנים. ניתן לייצר קומפוסט גם באופן אישי, וגם באופן קהילתי ומוסדי.
הצלת מזון בעולם

ארגונים בקהילות ברחבי העולם, וסוכנויות לאומיות ובינלאומיות, עוסקים בהצלת מזון, מזעור בזבוז מזון ומניעת שחרור גזי חממה מפירוק פסולת. יעדי הפיתוח בר-קיימא לשנת 2015 (SDGs) קוראים להפחתת 50% של בזבוז המזון העולמי ברמת הקמעונאות והצרכנים ברחבי העולם עד 2030. תוכנית המזון של האו"ם מבצעת פרוקייטים של הצלת מזון באפריקה ובדרום אמריקה ומעבירה אותו להזנה של נזקקים. ארגונים גדולים העוסקים בהצלת מזון בעולם הם OzHarvest באוסטרליה וFood Banks Canada בקנדה. בבריטניה, ארגונים כמו Fareshare ו-Waste and Resources Action Program (WRAP) עובדים ישירות עם יצרני מזון כדי למזער בזבוז מזון. בשנת 2021, ארגון WRAP חילק מעל 106,000 טונות של עודפי מזון, כלומר, 253 מיליון ארוחות.
בצרפת, הציגה הממשלה חקיקה לאומית לצמצום בזבוז מזון. החקיקה חייבה את כל העסקים המייצרים לפחות 10 טונות של פסולת אורגנית בשנה למחזר אותה, וכן דרשה מהסופרמרקטים לתרום את האוכל שלא נמכר במקום לזרוק אותו.. בקליפורניה חוקקה תקנה המחייבת כל רשות מקומית לספק אמצאי איסוף פסולת אורגנית לכל תושב ועסק ברשות.
הצלת מזון בישראל

בישראל, נאבדו כ־2.6 טונות מזון בשנת 2021, רובו המכריע אבד בשלבי הקמעונאות, ההפצה והצריכה.
הגוף המוביל בהצלת מזון הוא לקט ישראל. הארגון משמש בתור בנק המזון הלאומי של ישראל. לקט ישראל הוקם ב-2003 על ידי ג'וזף גיטלר, עולה מארצות הברית, בתגובה לפסולת שראה לאחר חתונות וחגיגות אחרות. לקט ישראל מחלקת מחדש תוצרת חקלאית וארוחות מבושלות לנזקקים. בין תוכניותיה, תוכנית המרקים של לקט ישראל מספקת ארוחות עד לבית. בעזרת דיאטניות ממשרד הבריאות, לקט מקיימת סדנאות תזונה בעברית, ערבית, רוסית ואמהרית.
גוף נוסף שפועל בנושא הוא מיזם "מצילות המזון" שפועל בשוק הסיטונאי שבגבעת שאול בירושלים. המיזם הציל (נכון ליוני 2024) כמאות טונות של מזון, חילק לאוכלוסיות נזקקות והפעיל מספר שוקי אוכל קהילתיים (ובהם בגוננים, פסגת זאב, נחלאות וכו').
ראו גם

אובדן מזון
בנק מזון
חוק עידוד תרומות מזון
פריגניזם
שלילת הגלות

שלילת הגלות היא תפיסה רעיונית ציונית המתייחסת לדחייה תרבותית ומהותית של הגלות כמקום וכתקופה של היהודי הגלותי לעומת הגאולה של שיבת ציון. תפיסה זו באה לידי ביטוי הן בפלגים הסוציאליסטים המהפכניים והן בציונות הדתית אשר ראתה בשיבת ציון ומיזוג הגלויות אתחלתא דגאולה. שלילת הגלות כללה את דחייתן של לשונות היהודים שנוצרו תוך שימוש בשפות הלועזיות בתפוצות ישראל, כגון היידיש ולדינו.
במקביל לרעיון שלילת הגלות התפתח בציונות רעיון היהודי החדש.
מעמדות

לפי הפילוסוף יעקב קלצקין, ”הגלות משחיתה את האדם... חיי גלות אינם קרויים חיים, לא בבחינה הלאומית ולא בבחינה האנושית”.
ההיסטוריון הישראלי גדעון שמעוני סובר כי שלילת הגלות היא יסוד מיסודות הציונות, משום שהאויב העיקרי נגדו נלחמה הציונות הקונסטרוקטיבית בארץ ישראל היו החיים היהודיים בגלות. זאת בניגוד לתנועות לא-ציוניות שקמו בגולה (ובראשן הבונד), שחייבו חיים משותפים עם גויים וראו באנטישמיות את האויב העיקרי. האלטרנטיבה של חיים יהודיים מלאים בגלות היא אם כן חלופה בלתי-תקפה מבחינה ציונית, וסכנתה למפעל הציוני גדולה.
שלילת הגלות היא הפן המשלים של טיפוח אתוס הצבר. פן זה היווה חלק מתרבות הנגד החילונית, שהייתה הבסיס לצמיחת התרבות הישראלית-העברית המקורית וקהילת-הלאום הישראלית. מבחינה כלכלית קראו כל גוני שלילת הגלות לנטישת כלכלת התיווך היהודית ("עסקי אוויר") ומעבר למקצועות יצרניים. שלילת הגלות האידאולוגית מסבירה את התיעוב העמוק שנוצר בציונות נגד ירידה מארץ ישראל.
במקביל לפלגי הציונות החילוניים, נוצרו בציונות הדתית אתוסים דתיים של "יהודי חדש" ושל "שלילת הגלות".
מגמות > שלילה רדיקלית

| --- | --- |
 :  ראו גם – הכנענים
שלילת גלות עזה הופיעה בכתביו של יוסף חיים ברנר והשפיעה על רבים שקראו אותם. ברנר שלל את המצב הקיומי הגלותי מכל וכל, כולל המורשת התרבותית שנוצרה בגולה והיהודים המעדיפים לחיות בגולה.
בקוטב רדיקלי של שלילת הגלות נמצאת תנועת הכנענים (שנות הארבעים והחמישים), שראתה בעברי הארץ-ישראלי אדם חדש וגאה, המחובר למזרח התיכון, שבינו ובין היהודי הגלותי פעורה תהום לשונית ואידאולוגית בלתי ניתנת לגישור. למרות שהתנועה הייתה קטנה, השפעתה על המחשבה הפוליטית, האמנות, הספרות וחיי הרוח בארץ ישראל ובמדינת ישראל הייתה ניכרת, במיוחד אצל יוצרים השייכים ל"דור בארץ" (כגון ס. יזהר, משה שמיר, חנוך ברטוב, בנימין תמוז).
דוד בן-גוריון נתפס כמייצג עמדה שוללת גלות באופן מובהק, הוא שלל לחלוטין כל גילוי גלותי, אך עם זאת נקט בגישה פרגמטית מול יהדות ארצות הברית והעולם המערבי ולא התעלם מחשיבות תמיכתם במדינה. עם זאת זכתה יהדות ארצות הברית לגינוי מוסרי בשל קיומה כגלות בבל מודרנית, כלומר מצב גלות-של-קבע התומך במדינת ישראל "מבחוץ" מבלי להגשים. ביטוי פובליציסטי-אמנותי לכך ניתן בשירי הטור השביעי של נתן אלתרמן, ובפרט בשיר "ניו פומבדיתא".
בהשפעת הגישה הרדיקלית לא התפתחה תרבות יידיש בארץ ישראל ובמדינת ישראל. בשנת 1949 החליטה הממשלה לאסור הופעות תיאטרון יידיש של אזרחי מדינת ישראל, כפועל יוצא מקביעת העברית כשפת הארץ היחידה. כבר מתקופת היישוב, ובפרט בעת העלייה ההמונית, חייב הממסד עברות שמות כדי ליצור הפרדה וניתוק סמליים בין היהודי החדש בארץ החדשה לבין היהודי הגלותי.
ביטוי לשלילה רדיקלית ניתן למצוא בספרו של ארתור קסטלר "הבטחה והגשמה" מ-1950.
מגמות > שלילה דו-ערכית

הוגים של הציונות הקונסטרוקטיבית כנחמן סירקין, דב בר בורוכוב ומיכה יוסף ברדיצ'בסקי הפנו חיצים כנגד החיים הדתיים בגולה וכנגד העיסוק ב"עסקי אוויר" בלתי יצרניים, אך ראו בסוציאליזם דרך להפוך את היהודים הגלותיים לבני אדם מועילים ויצרניים ולהופכם ליהודים חדשים עוד בהיותם בגלות. דרך זו נקראה על שם מאמרו של ברדיצ'בסקי "שינוי ערכין".
מגמות > פרגמטיזם: שלילת הגלות ללא שלילת הגולה

גישת הפרגמטיזם, כפי שביטא אותה במיוחד אחד העם ("שלילת הגלות במובן הסוּבּיֶיקטיבי, וחיוב הגלות במובן האוֹבּיֶיקטיבי"), וכפי שהתקבלה על ציונים מאנגליה וארצות הברית טענה שאמנם, עקרונית, יש לשלול את הגלות מכל וכל ולהצביע על הקלקולים שנגרמו ליהודים כתוצאה מכך שאינם עם חופשי בארצו. אך, באופן פרגמטי, כיוון שקיבוץ גלויות שלם בארץ ישראל אינו אפשרי, יש לשאוף לחיים ציוניים, יצרניים וגאים גם בגולה.
שלילת הגלות בציונות הדתית

בציונות הדתית ניתן לראות את היחס אל "שלילת הגלות" הן כתגובה לפסיביות הגלותית של קבלת גורל משמיים וציפייה לבוא הישועה, והן כחלק מתפיסת הציונות כראשית עידן הגאולה, דרך מימוש חזון שיבת ציון. האקטיביות של היהודי החדש לפי הציונות הדתית מביאה את ראשית הגאולה דרך מעשיו ולא מחכה לדרך נס. בקריאה אחרת, הקמת המדינה כחזרת המלכות אשר בה מתקיים קיבוץ הגלויות, נעשתה על ידי המשיח. על פי קריאת משנה תורה של הרמב"ם, הלכות מלכים ומלחמות פרקים י"א-י"ב, ימות המשיח מתקיימים כאשר ישנו שלטון עצמאי של עם ישראל וקיבוץ גלויות בארץ ישראל.
שלילת הגלות באה לידי ביטוי גם בהדגשת חשיבותה המיתית של ארץ ישראל, כך לדוגמה בספר "אורות" של הרב קוק: "אֶרֶץ-יִשְׂרָאֵל אֵינֶנָּה דָּבָר חִיצוֹנִי, קִנְיָן חִיצוֹנִי לָאֻמָּה, רַק בְּתוֹר אֶמְצָעִי לַמַּטָּרָה שֶׁל הַהִתְאַגְּדוּת הַכְּלָלִית וְהַחְזָקַת קִיּוּמָהּ הַחָמְרִי אוֹ אֲפִלּוּ הָרוּחָנִי. [...] צִפִּיַּת יְשׁוּעָה הִיא כֹּחַ-הַמַּעֲמִיד שֶׁל הַיַּהֲדוּת הַגָּלוּתִית, וְהַיַּהֲדוּת שֶׁל אֶרֶץ-יִשְׂרָאֵל הִיא הַיְשׁוּעָה עַצְמָהּ". הרב קוק ראה בחלוצים החילונים ככלים התורמים ללא ידיעתם לקירוב הגאולה, וכי עצם היותם בארץ ישראל תשרה בהם את הרוח האלוהית.
שלילת הגלות וזיכרון השואה

שלילת הגלות השפיעה באופן מכריע על תפיסת השואה במדינת ישראל. הישראלים שגדלו והתחנכו על שלילת הגלות ראו ביהודי הגלות חלשים, פסיביים ומפוחדים, וכינו אותם "צאן לטבח" ואף בכינוי המזעזע "סבונים". יוצאי דופן היו הפרטיזנים ולוחמי הגטאות, רבים מהם חניכי תנועות הנוער היהודיות הציוניות. יום הזיכרון שנקבע נקרא "יום הזיכרון לשואה ולגבורה" בדגש על המילה "גבורה". הדבר הביא לקליטה לקויה של ניצולי השואה, מהם נדרש להפוך מיד ל"ישראלים חדשים" ולפיכך להדחקה של סיפורי הניצולים.
עם זאת, משפט אייכמן, היה קו שבר בהתייחסות לשואה בפרט וליהודי ותרבות הגולה בכלל.
יחס חיובי כלפי הגלות משנות השישים

בשנות השישים החלה התרבות העברית להתבסס באופן שאפשר ביטוי חיובי כלפי הגולה, יהודי התפוצות ומורשתם.
בספרות עברית החלו לצאת ספרים כגון "עסקת השוקולד" (1965) מאת חיים גורי ו"פצעי בגרות" (1965) מאת חנוך ברטוב, מראשי סופרי דור תש"ח, הדנים במפגש המודחק עם אימי השואה. התיאטרון בישראל החל לדון בשואה ובגלות עם מחזות כגון "ילדי הצל" מאת בן-ציון תומר.
אחת הדוגמאות הבולטות ביחס החיובי לגולה הייתה העלאת המחזמר "המגילה" לפי ה"מגילה לידער" מאת המשורר האידי איציק מאנגר בשנת 1966 דווקא במועדון החמאם אותו ניהלו מייצגי הצבריות (שנולדו במזרח אירופה): דן בן אמוץ וחיים חפר. המחזמר זכה להצלחה רבה.